b'\n_START_ARTICLE_\nDe revolutionibus orbium coelestium\n_START_SECTION_\nBokens mottakelse blant andre l\xc3\xa6rde\n_START_PARAGRAPH_\nBoken for\xc3\xa5rsaket ingen store kontroverser da den ble lansert, og provoserte ikke fram anklager om helligbr\xc3\xb8de. Det kan derfor virke som Osianders forord fungerte etter (den antatte) hensikten. I 1546 skrev imidlertid en dominikaner, Giovanni Maria Tosolani, en avhandling der han ford\xc3\xb8mmer teorien og forsvarer Den hellige skrift. Imidlertid ber\xc3\xb8mmer han det matematiske grunnlaget i boken, men fremhever at det ikke er tilstrekkelig bevis for teorien. Tolosani hevdet ogs\xc3\xa5 at teologen Bartolomeo Spina hadde tenkt \xc3\xa5 ford\xc3\xb8mme teorien, men at han hadde blitt forhindret fra dette p\xc3\xa5 grunn av sykdom._NEWLINE_Av Kopernikus\xe2\x80\x99 tilhengere kan nevnes Tycho Brahe, Johannes Kepler og Ren\xc3\xa9 Descartes. Av hans motstandere kan nevnes Martin Luther, Jean Calvin og Christopher Clavius. Hvem som er tilhengere og motstandere varierer fra kilde til kilde, eksempelvis regnes Brahe som en tilhenger, selv om han mente at Jorden ikke beveget seg._NEWLINE_Noen f\xc3\xa5 \xc3\xa5r etter Kopernikus\xe2\x80\x99 d\xc3\xb8d utviklet Erasmus Reinhold de pruteniske tabeller (Tabulae prutenicae), basert p\xc3\xa5 Kopernikus\xe2\x80\x99 observasjoner. Reinhold selv tok ikke stilling til om det heliosentriske bildet var riktig, men mente det ga bedre forutsigelser med hensyn til planetenes baner. Reinholds pruteniske tabeller ble brukt som basis for kalenderreformen under pave Gregor XIII, den gregorianske kalenderen. Tabellene ble ogs\xc3\xa5 brukt av sj\xc3\xb8folk, som f\xc3\xb8r dette hadde brukt stjernetabellen til Regiomontanus.'